Bħala parti mit-tiġdid tal-Kunsilli Lokali li kien sar lura fis-sena 2009, kull kunsillier beda jingħata allowance ta' €100 fix-xahar bħala kumpens għax-xogħol li huwa jew hija jagħmlu fil-lokalità tagħhom. Dan kien daħal fis-seħħ permezz ta' Memo 89/2009 u anki bl-emendi li kienu saru fl-Att tal-Kunsilli Lokali, Kap 363. B'hekk kif għidt, kull kunsillier, inkluż is-sindki u viċi sindki, bdew jingħataw dan il-kumpens sabiex jagħmel tajjeb għall-ispejjeż inkorsi fil-qadi ta' dmirijiethom. Dan l-allowance kien beda jingħata b'effett mill-1 ta' Jannar 2010 permezz ta' avviż legali, li kien ġie ppublikat apposta. L-ammont li kien iddeċieda dakinhar il-Prim Ministru, li taħtu kienu jaqgħu l-Kunsilli Lokali, kien ta' €1,200 fis-sena. L-ammont huwa wieħed taxxabbli (20%) u jitħallas mill-fond tal-Kunsilli, jiġifieri mill-allokazzjoni diretta li jingħata kull Kunsill Lokali. Dan il-pagament, li għadu jsir illum ukoll naturalment, jitħallas f'żewġ pagamenti ta' €600 kull sitt xhur, f'Ġunju u Diċembru ta' kull sena kalendarja. Bħal kull ħaġa oħra, dan il-ħlas huwa marbut ma' ċerti kundizzjonijiet, liema kundizzjonijiet nixtieq inġib għall-attenzjoni tagħkom. Dan sabiex tifhmu aħjar l-argumenti li se nġib fit-tieni parti tal-artiklu. Il-kundizzjonijiet huma; 1 – B'effett minn meta beda jitħallas dan l-allawance, (Jannar 2010), l-ebda kunsillier ma seta' jibqa' jitlob rifużjoni ta' spejjeż li jkun għamel fil-qadi ta' dmirijietu bħal ngħidu aħna użu ta' telefown ċellulari, fuel, eċċ. 2 – Kull kunsillier kellu jkollu email fuq is-sistema tal-gov.mt li ħlas għalih ser isir mill-fond tal-Kunsill Lokali rispettiv u mhux minn dan l-allawance. 3 – B'effett ukoll mill-1 ta' Jannar 2010, kull korrispondenza mill-Kunsilli lill-kunsilliera, bħal aġenda, skeda ta' pagamenti u kull kopja ta' korrispondenza oħra li tkun waslet il-Kunsill, għandha tibda tintbagħat mill-Kunsill, permezz tas-Segretarju Eżekuttiv, lill-kunsilliera kollha permezz ta' email. Ma' din il-kundizzjoni, tmur ukoll allura li l-ebda korrispondeza jew materjal ieħor m'għandu jintbagħat bil-posta jew fuq kopji printjati. Kull kunsillier beda jkun marbut li jara li jkollu email account fejn jirċievi dawn id-dokumenti, f'kull post li jkun aċċessibbli għal dak il-kunsillier. Il-kunsilliera kienu qed jiġu marbuta bi dmir li b'mod regolari jiċċekkjaw dan l-account sabiex ħadd ma jkun jista' jgħid li ma rċeviex xi dokument jew ieħor. 4 – Skont l-artiklu 32 (2) tal-Att dwar il-Kunsilli Lokali jestabbilixxi li: Il-Ministru jista', permezz ta' regolamenti jestabbilixxi l-allowance li l-Kunsilli jistgħu jħallsu lill-kunsilliera, liema allowance għandu jkun proporzjonat man-numru tal-laqgħat li kunsillier ikun attenda f'xi sena kalendarja; Il-Memo tagħlaq billi tkompli tgħid li l-ħlas tal-allowance huwa abbinat mal-attendenza għal-laqgħat u li però ma għandux isir tnaqqis mill-allowance jekk kemm-il darba kunsillier jagħti raġuni valida għall-assenza tiegħu minn xi laqgħat u jekk din ir-raġuni tkun aċċettata mill-Kunsill u wara titniżżel fil-minuti. Kull kunsillier huwa mitlub biex kull raġuni li għaliha ma jkunx attenda l-laqgħa, tintbagħat bil-miktub lis-segretarju eżekuttiv u dan imbagħad irid iressaq din ir-raġuni għall-kunsiderazzjoni tal-Kunsill. Kopja ta' dik l-ittra għandha tinzamm mal-minuti. Għalfejn qed inkun tant preċiż ma' din il-Memo? Dan għaliex kien hemm min wera jew ried joħloq dubji dwar jekk kunsillier għandux b'mod awtomatiku jiġi mċaħħad mill-allowance tiegħu jekk ifalli seduta tal-Kunsill. Ċertament li din il-Memo, tneħħi kull dubju dwar dan u titkellem bl-aktar mod ċar. Allaħares naslu fi stat li għax kunsillier ifalli seduta minħabba raġuni jew oħra, dan ma jingħatax il-€100 fix-xahar allowance. Kieku jiġri hekk, inkunu qed ninkoraġġixxu lill-kunsilliera tagħna sabiex jattendu biss is-seduti tal-Kunsill u ma jagħmlu xejn iktar. Għax allura jekk kunsillier bejn seduta u oħra, jattendi laqgħat f'isem il-Kunsill tiegħu ma' diversi entitajiet, li biex jagħmel dan irid jieħu mill-leave personali tiegħu, imbagħad ma jkunx jista' jattendi seduta, dan għandu jitlef l-allowance miżeru li jieħu wkoll? Dan huwa biss eżempju wieħed tal-impenn tas-sindki u tal-kunsilliera li fil-maġġoranza tagħhom mhux talli ma jiħdux dak li ħaqqhom imma jispiċċaw idaħħlu jdejhom fil-but sabiex jagħtu l-aħjar servizz possibbli lill-komunitajiet tagħhom. Mhux se nidħol fl-argument dwar kemm hu ġust dan l-allowance minħabba nuqqas ta' spazju però nassigura lil kulħadd, li l-maggoranza tas-sindki u tal-kunsilliera tagħna, jagħtu ferm aktar minn dak li jirċievu, tant li kultant aħjar ma ngħataw xejn għax il-ftit li ngħataw huwa offiża fil-konfront tagħhom.